РЕГЛАМЕНТ (ЕО) № 138/2008 НА КОМИСИЯТА
от 15 февруари 2008 година
за прекратяване на частичното междинно преразглеждане на антидъмпинговите мерки, приложими към вноса на шперплат от окуме с произход от Китайската народна република
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основен регламент“), и по-специално член 9 от него,
след консултация с Консултативния комитет,
като има предвид, че:
A. ПРОЦЕДУРА
1. Мерки в сила
(1)
С Регламент (ЕО) № 1942/2004 (2) Съветът наложи окончателно антидъмпингово мито на вноса на шперплат от окуме с произход от Китайската народна република. Митата в сила варират от 6,5 % до 23,5 % за четири дружества с индивидуални мита, а остатъчното мито възлиза на 66,7 %.
2. Искане за преразглеждане
(2)
На 3 април 2006 г. Комисията получи искане съгласно член 11, параграф 3 от основния регламент да бъде проучен обхватът на съществуващите мерки с оглед включването на нови видове продукти в определението на продукта.
(3)
Искането беше подадено от Европейската федерация на шперплатовата промишленост (ЕФШП) („заявител“) от името на производителите на шперплат от окуме в Общността.
(4)
Заявителят твърдеше, че на пазара са се появили нови видове продукти, като шперплат, състоящ се изцяло от дървесни листове с единична дебелина, непревишаваща 6 mm, с най-малко един външен пласт от бинтангор, червен канариум, кедондонг или някои други дървесни видове, без трайно покритие от други материали. Тези продукти следва да бъдат включени в обхвата на мерките поради основните им физически и химични характеристики и крайни потребители, еднакви с тези на продукта, обхванат от съществуващите мерки. Следователно разглежданият продукт и новите видове продукти следва да бъдат смятани за един и същ продукт.
3. Образуване
(5)
Като установи след консултация с Консултативния комитет, че съществуват достатъчно доказателства в подкрепа на започването на частично междинно преразглеждане, Комисията чрез известие, публикувано в Официален вестник на Европейския съюз (3), започна частично междинно преразглеждане в съответствие с член 11, параграф 3 от основния регламент, ограничено до обхвата на определението на разглеждания продукт.
Б. ОТТЕГЛЯНЕ НА ИСКАНЕТО И ПРЕКРАТЯВАНЕ НА ПРОЦЕДУРАТА
(6)
С писмо от 5 декември 2007 г. до Комисията заявителят оттегли искането си за частично междинно преразглеждане на антидъмпинговите мерки, приложими към вноса на шперплат от окуме с произход от Китайската народна република.
(7)
В съответствие с член 9, параграф 1 от основния регламент при оттегляне на искане за преразглеждане процедурата може да бъде прекратена, освен когато прекратяването не е в интерес на Общността.
(8)
Комисията сметна, че настоящата процедура следва да бъде прекратена, тъй като при разследването не бяха открити никакви доводи, които да указват, че такова прекратяване не е в интерес на Общността. Заинтересованите страни бяха съответно информирани и им беше дадена възможност да направят коментар. От тях обаче не бяха получени никакви коментари. Следователно нищо не указва, че прекратяването на процедурата не е в интерес на Общността.
(9)
Ето защо Комисията прави заключението, че преразглеждането с предмет вносът на шперплат от окуме с произход от Китайската народна република следва да бъде прекратено без изменение на антидъмпинговите мерки в сила,
ПРИЕ НАСТОЯЩИЯ РЕГЛАМЕНТ:
Член единствен
Прекратява се частичното междинно преразглеждане на антидъмпинговите мерки, приложими към вноса на шперплат от окуме с произход от Китайската народна република.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 15 февруари 2008 година.